Usmernenie k postupu pre prípad pozitívne testovaného prijímateľa   
alebo zamestnanca na SARS-CoV-2

**Pri potvrdení pozitívneho výsledku na SARS-CoV-2 u prijímateľa sociálnej služby alebo zamestnanca poskytovateľa sociálnej služby** (v prípade, že pozitívne testovaný zamestnanec nebol posledných päť dní v prevádzke, nie je nutné vykonať tieto opatrenia), **je potrebný nasledovný postup:**

* Celé zariadenie sa stane červenou zónou.
* Pripraviť zariadenie na vytváranie červenej a zelenej zóny.
* Znížiť mobilitu tých zamestnancov (práca z domu), ktorých prítomnosť nie je nevyhnutná na pracovisku z hľadiska poskytovania odborných a obslužných činností.
* Aby sa predišlo možnej nákaze koronavírusom u všetkých zamestnancov naraz, odporúčame vytvoriť skupiny zamestnancov, ktorí budú pracovať spolu na smene, aby nedochádzalo k miešaniu zamestnancov.
* Zákaz návštev (s výnimkou situácií, ktoré neznesú odklad) pokiaľ je celé zariadenie v červenej zóne, následne podľa jednotlivých zón. **V zelenej zóne je možné umožniť návštevy podľa prevádzkových možností poskytovateľa.**
* V červenej zóne je umožnenie návštevy iba v situáciách, ktoré neznesú odklad a každú vstupujúcu osobu otestovať bez uplatnenia výnimky.
* Návštevy sú povinné dodržiavať hygienicko-epidemiologické pravidlá poskytovateľa.
* Zákaz vstupu cudzím osobám do prevádzky, okrem poskytovateľov zdravotnej starostlivosti, nevyhnutných dodávateľských prác – havarijné situácie, dodávka potravín, atď..
* Určiť zodpovednú a kompetentnú osobu, ktorá bude vykonávať monitoring zdravotného stavu prijímateľov a zamestnancov.
* Zabezpečiť testovanie všetkých prijímateľov a zamestnancov podľa pokynov v tomto usmernení.
* Prijať opatrenia na zabezpečenie chodu zariadenia v prípade výpadku zásobovania a služieb na min. 4 dni.
* Zabezpečiť stravovanie prijímateľov na obytných izbách, používať jednorazové nádoby.
* Zabezpečiť stravovanie zamestnancov tak, aby sa zamestnanci jednotlivých úsekov nestretali.
* Zvýšiť hygienicko-epidemiologické opatrenia. V priestoroch so zvýšenou kumuláciou osôb používať germicídne žiariče a pravidelne vetrať. Dekontaminovať plochy postrekom a oterom.
* Kontaktovať príslušný Regionálny úrad verejného zdravotníctva (ďalej iba „RÚVZ“) a príslušného praktického lekára.
* V prípade potreby konzultácie a otázok kontaktovať Intervenčný tím MZ SR.

**Osobné ochranné pracovné prostriedky (OOPP) a dezinfekcia**

* Pri akejkoľvek pracovnej činnosti s prijímateľom je potrebné používať vhodné OOPP (jednorazový ochranný oblek, ochranné okuliare alebo ochranný štít, respirátor FFP2/FFP3, jednorazové ochranné rukavice a jednorazové návleky na obuv). Po jeho znečistení biologickým materiálom je potrebné vykonať okamžitú výmenu kontaminovaného pracovného prostriedku a likvidovať ako nebezpečný odpad do nádob na to určených. Použité jednorazové OOPP (oblek, respirátor, rukavice, návleky) sa likvidujú, nie je možné ich opakovane používať ani v prípade ich dekontaminácie.
* Dodržiavať bariérovú opatrovateľskú a ošetrovateľskú techniku.
* Vykonávať dezinfekciu rúk/rukavíc za použitia alkoholových dezinfekčných prípravkov, dezinfekciu všetkých priestorov. Na dezinfekciu je potrebné používať prostriedky s virucídnym účinkom podľa návodu na použitie.

**Testovanie prijímateľov a zamestnancov**

* V prípade ak bol pozitívny výsledok na SARS-CoV-2 zachytený u osoby v rámci individuálneho testovania, je potrebné po dohode s RÚVZ najneskôr do 48 hodín od potvrdenia výsledku, zabezpečiť odbery na PCR testovanie u všetkých prijímateľov a zamestnancov prevádzky. Zariadenie zostáva uzatvorené a celé v červenej zóne až do výsledkov PCR testovania, na základe ktorého sa zariadenie rozdelí na jednotlivé zóny. V prípade, že zo štrukturálnych dôvodov nie je možné vytvoriť zóny, ostáva celé zariadenie v červenej zóne.
* V prípade ak bol pozitívny výsledok na SARS-CoV-2 zachytený v rámci PCR testovania všetkých prijímateľov a zamestnancov prevádzky, sa osoby s negatívnym výsledkom denne testujú antigénovým testom počas troch dní od potvrdenia výskytu SARS-CoV-2 v prevádzke. Ak testovaná osoba bude tri dni po sebe vykazovať negatívny výsledok, je možné tohto prijímateľa umiestniť v zelenej zóne.
* Antigénové testovanie sa následne vykonáva u všetkých prijímateľov a zamestnancov s negatívnym výsledkom PCR testu každé tri dni, pri výskyte príznakov sa osoba testuje bezodkladne. V prípade potvrdenej pozitivity antigénovým testom je potrebné po dohode s RÚVZ zabezpečiť opakované odbery na PCR test u všetkých zamestnancov a prijímateľov. V prípade šírenia nákazy v prevádzke a postupného pribúdania pozitívnych prípadov, sa odporúča vykonávať opakované odbery na PCR testovanie po dohode s RÚVZ v intervale 5 až 7 dní, až do výskytu posledného pozitívneho prípadu.
* Každý zamestnanec vstupujúci do prevádzky, ak sa v zariadení vyskytuje ochorenie SARS-CoV-2 **je povinný denne sa otestovať antigénovým testom (bez uplatnenia výnimky).**
* Každému zamestnancovi vydať 5 testov na individuálne testovanie v domácom prostredí pre prípad, že sa u zamestnanca objavia príznaky ochorenia už pred odchodom do zamestnania. Zamestnanec je povinný nahlásiť výsledok samotestovania zamestnávateľovi, v prípade pozitívneho výsledku kontaktuje aj svojho ošetrujúceho lekára.
* **Zamestnanec, ktorý po návrate z 5 dňovej izolácie po prekonaní ochorenia vykazuje pozitívny test a nemá klinické príznaky ochorenia, nejde do izolácie, ale pracuje v zariadení v červenej zóne s pozitívnymi prijímateľmi. V prípade, ak v zariadení nie sú pozitívne testovaní prijímatelia, zamestnanec vykonáva práce, kde neprichádza bezprostredne do kontaktu s klientom.**
* Ďalší postup v súlade:
* so semafórom Pandemického plánu  [Ministerstva práce, sociálnych vecí a rodiny Slovenskej republiky pre prípad pandémie](https://www.employment.gov.sk/files/sk/koronavirus-pracovna-socialna-oblast/pandemicky-plan-mpsvr-sr/novelizacia_pandemicky-plan-mpsvrsr-20092021_final-podpisom.pdf),
* s odporúčaniami príslušného RÚVZ.

Hlásenia mimoriadnej udalosti na prítomnosť ochorenia COVID-19, zavedenie opatrení a ukončenie mimoriadnej udalosti je poskytovateľ sociálnych služieb povinný neodkladne hlásiť prostredníctvom príslušných formulárov, ktoré sú súčasťou *Pandemického plánu Ministerstva práce, sociálnych vecí a rodiny SR pre prípad pandémie* na emailovú adresu:[odbkrman@employment.gov.sk](mailto:odbkrman@employment.gov.sk).

<https://www.employment.gov.sk/sk/koronavirus-pracovna-socialna-oblast/>